Bedrová kosť

Bedrová kosť (lat. os ilium) je pôvodne samostatná časť panvovej kosti nad acetabulom. 

Anatomicky sa rozdeľuje na 2 hlavné časti:
telo bedrovej kosti (lat. corpus ossis ilii) - tvorí bázu kosti a časť acetabula, smerom nahor prechádza do
lopaty alebo krídla bedrovej kosti (lat. ala ossis ilii) - tá sa smerom nahor rozširuje a je ukončená navalitým okrajom - hrebeňom bedrovej kosti (lat. crista iliaca). Na jej prednom okraji sú dva tŕne: predný horný bedrový tŕň (lat. spina iliaca anterior superior) a zadný horný bedrový tŕň (lat. spina iliaca posterior superior). Slúžia ako orientačné body na panve a dajú sa nahmatať. Nižšie od nich sú na lopate bedrovej kosti ďalšie dva tŕne: predný a zadný dolný bedrový tŕň (lat. spina iliaca anterior inferior et spina iliaca posterior inferior). Vnútorná plocha lopaty bedrovej kosti vytvára bedrovú jamu (lat. fossa iliaca). Vzadu je na nej kĺbna plocha pre krížovobedrový kĺb; samotná kĺbna plocha sa pre svoj tvar podobný uchu označuje ako facies auriculata. Za kĺbnou plochou je zdrsnenie kosti (lat. tuberositas iliaca), ktoré slúži ako úpon pre väzy zosilňujúce krížovobedrový kĺb (lat. ligamenta sacroiliaca interossea). V dolnej časti končí bedrová jama oblúkovitou hranou, ktorá oddeľuje veľkú a malú panvu - nazýva sa lat. linea arcuata.

Bedrová kosť sa v oblasti tela spája s ďalšími kosťami panvy: vpredu a dole s lonovou kosťou (lat. os pubis), kde sa nachádza nízky hrbol (lat.eminentia iliopubica); vzadu a dole so sedacou kosťou (lat. os ischi), kde sa nachádza nápadný zárez (lat. incisura ischiadica major) ktorý prechádza na sedaciu kosť a končí na tŕni sedacej kosti (lat. spina ischiadica).

 Ďalšie obrázky

 Zdroje 
Čihák a kol. Anatomie I.

Kategória:Oporná sústava
Kategória:Kosti panvy